Eero Väisänen Tervetulopuhe Välittämisen juhlakeikalla 13.9.2014   
Järvenpään Siskot ja Simot  
  
  
Hyvät juhlavieraat!  
  
Kun maaliskuussa viime vuonna järjestimme ensimmäisen Välittämisen keikan, emme olisi osanneet kuvitella, että puolentoista vuoden päästä olisimme tässä. Toimintamme on herättänyt paljon kiinnostusta ja saanut hyvää palautetta.

On hienoa juhlistaa tänään Järvenpään Siskojen ja Simojen saamaa vuoden 2014 Uusimaa-palkintoa. Esitän saamastamme tunnustuksesta ja 2000 euron palkinnosta vielä tässä yhteydessä suuret kiitokset Uudenmaan maakuntahallitukselle. Olemme iloisina todenneet, että valinta oli onnistunut!   
  
Kun elämässä on juhlan aihetta, siihen kannattaa tarttua. Halusimme juhlia palkintoa yhdessä teidän kanssanne, tänään mukana on etenkin niiden palvelu- ja senioritalojen asukkaita ja koti- ja omaishoidon asiakkaita, joiden kanssa olemme yhteistyötä tehneet.   
  
Toimintamme tarkoitus on kohdata ja auttaa lähimmäisiä, etenkin ikäihmisiä, tavallisen ihmisen taidoin, yhteisissä tapahtumissa, iloisesti ja rennosti. Olemme halunneet käyttää osaamista ja luovuutta hyvän mielen tuottamiseen. Tästä ajatuksesta nousee yhteisömme identiteetti, luovan välittämisen yhteisö.   
  
Olemme organisoineet suoraa, matalan kynnyksen vapaaehtoistoimintaa, Välittämisen keikkoja, isompina tapahtumina ja pienemmissä ryhmissä kuten Jampan palvelutalojen asukkaiden laulupiirissä. Keskitymme toimintaan ja lähimmäisten kohtaamiseen, emme järjestä seminaareja yhteisöllisyydestä ja välittämisestä.  
  
Meissä kaikissa, iästä riippumatta, on jollain tavalla läsnä nuoruus ja hulluus ja ihanuus kuten tangon sanoissa todetaan. Vuorovaikutuksessa olennaista on se, miten katsomme ja kohtaamme toisiamme, mitä näemme. Kaikissa yhteisöissä ihmisten perustarve on tulla nähdyksi, kohdatuksi ja arvostetuksi. Meidän tehtävämme on yksilöinä ja yhteiskuntana osoittaa arvostusta ja välittämistä silloinkin kun ihmiset ovat vanhoja, väsyneitä tai vajaakuntoisia.  
   
Nykyihmisen evoluutio tarvitsee kehitystä: enemmän välittämistä ja vastuunottoa, ja me kaikki voimme antaa siihen panoksemme. Siskojen ja Simojen toiminnalla haluamme tarjota helpon kanavan myötätunnon ja välittämisen osoittamiseen.  
  
Yhteisöä ei ole olemassa ilman aktiivisia toimivia ihmisiä, suuri kiitos kuuluu kaikille toiminnassa mukana oleville vapaaehtoisille, edustittepa jotakin taustayhteisöä tai ei. On ollut ilahduttavaa havaita myös se valmius yhteistyöhön, jota monet yhteisöt ja niiden jäsenet ovat osoittaneet osallistumalla Välittämisen keikoille. Verkostoomme ja toimintaamme ovat kaikki tervetulleita mukaan. Olen myös hyvin iloinen yhteisömme aktiivisista vastuunkantajista, jotka toimintaa, tiedotusta ja tätäkin juhlaa ovat suunnitelleet ja organisoineet, iso kiitos teille. Yhteistyö kaupungin eri yhteyshenkilöiden kanssa on toiminut erittäin hyvin. Myös koulutoimelle ja Saunakallion koululle parhaat kiitokset saamastamme avusta ja sujuvasta yhteistyöstä.   
  
Köyhänä yhteisönä arvostamme sitä sponsoritukea, jota olemme saaneet eri tahoilta. Järvenpään kaupunki, ja monet yritykset ja yhteisöt ovat tukeneet toimintaamme. Myös juhlamme esiintyjät ja avustajat ovat mukana pro bono –periaatteella. Suuret kiitokset teille! Tässä yhteydessä haluan myös todeta, että toiminta tarvitsee jatkuakseen yhteiskunnan rahoitustukea. Näin mittavaa vapaaehtoistoimintaa ei voida organisoida vain vapaaehtoisvoimin.  
  
Yhteisömme toive on, että tulevaisuudessa Siskojen ja Simojen paikallisia ryhmiä toimii ympäri maata. Siksi on mukava saada tänään juhlakeikallemme osallistujia myös naapurikunnasta, Tuusulasta. Minulla on ilo kertoa, että Siskojen ja Simojen toiminta on käynnistymässä myös Tuusulassa lokakuussa. Tuemme teitä toiminnan käynnistämisessä, jatkamme toimintaa yhdessä.

Hyvät juhlavieraat!  
Kiitos, että olette tulleet juhlaamme. Toivotan teidät kaikki lämpimästi tervetulleiksi!